Anang nyereta pengawa ngasuh bansa belaya
SRI AMAN: Raban Parti Rakyat Bersatu Sarawak (SUPP) patut enggau naka ulih sereta terus ngemanahka agi kaul enggau pangan diri, ku Pemegai Duit Sentral Datuk Francis Harden Hollis. Ku Harden, pengawa ke baka nya beguna amat dikena mandangka parti sigi enggau naka ulih ngempung mensia mayuh ari mayuh bengkah raban bansa enggau agama. “Aku ngingatka semua raban parti (SUPP) mandangka chunto manah ngagai mensia mayuh ba kandang menua diri empu ngambika sereta anang nyereta pengawa ke ngasuh bansa beserekang penemu tauka agama ke terkelalu. “Iya ke pemadu manah nya mandangka ulah bebasakaka agama enggau raban bansa bukai. Enti kitai ngaga pengawa ke baka nya, kitai mantu mensia mayuh ulih begulai enggau pangan diri sereta ngemjurka proses pemansang nengeri tu,” ku iya. Harden ti mega Sapit Menteri Pelajar, Inovasyen enggau Pemansang Pengelandik mansutka jaku munyi nya maya bejadi Pengerami Ngiling Tikai diatur SUPP Pampang  Lingga ba Rumah Charli Ata, Pruan A empai lama ke udah. Kelimpah ari nya Harden mega ngasuh raban SUPP ngambika terus ngatur pengawa enggau naka ulih sereta meratika serbana pengidup rayat ba kandang menua diri empu. “Raban parti patut ngumpul semua penerang senentang pemansang enggau pengelantang mensia mayuh sereta paptut dipadahka ngagai pampang parti sebedau pekara nya dibai ngagai bala tuai parti. “Nya kebuah aku ngarapka semua raban parti SUPP lebih agi ba Sri Aman enggau naka ulih meratika pekara nya dikena napi Pengawa Bepilih Besai Ke-15 (PRU-15) ke deka datai,” ku iya. Harden maya pengerami nya ngemendarka geran Projek Transformasyen Menua Pesisir (RTP) penyampau RM100,000 ungkup taun nyin ila sereta RM10,000 diberi ngagai Komiti Pemaju enggau Pengelikun Genturung Pendiau (JKKK) Pruan A lalu RM5,000 agi diberi ngagai Biro Indu. Sama bisi enggau maya pengerami nya Injiner Opis Parit enggau Entali Ai Sri Aman Azizi Dahlan, Penulung Injiner DID Sri Aman Janie Munan, Kunsilor (Cr) Waterkillier James Junit, Chairman Raban Nembiak SUPP Pampang Simanggang Wong Yii Hong, Penghulu Andar Suntai, Penghulu Leonard Libau Anol, Cr Denneil Saweng, Cr Gerunsen Nyelang, Cr Lansing Bansi enggau Cr Nelson Lai Ringkai. 
See author's posts
